ซุปเปอร์ริช สีเขียว ปิดหมดเสาร์อาทิตย์หลังพบลูกค้าติดเชื้อCOVID-19
ซุปเปอร์ริช สีเขียว ปิดให้บริการทุกสาขา วันที่ 28-29 มีนาคม 2563 หลังพบลูกค้าติด COVID-19
28 มี.ค. 2563

นายอภิชัย สุสมาวัตนะกุล ประธานกรรมการ บริษัท ซุปเปอร์ริช (ไทยแลนด์) จำกัด เปิดเผยว่า ตามที่บริษัท ซุปเปอร์ริช (ไทยแลนด์) จำกัด หรือ ซุปเปอร์ริช สีเขียว ได้รับการยืนยันผลการตรวจสอบการติดเชื้อไวรัส COVID-19 จากลูกค้ารายหนึ่ง ที่ได้เข้ามาใช้บริการที่ซุปเปอร์ริช สีเขียว สาขา สำนักงานใหญ่ ราชดำริ 1 จำนวน 3 ครั้ง เมื่อวันที่ 21 มีนาคม 2563 เวลา 14.11 - 14.40 น., 24 มีนาคม 2563 เวลา 13.30 - 15.00 น. และ 26 มีนาคม 2563 เวลา 09.34 - 9.40 น.
ทันทีที่ทราบข่าวในวันที่ 27 มีนาคม 2563 ทางบริษัทฯ ได้ให้ผู้บริหารและพนักงานที่ปฏิบัติงานในวันและเวลาดังกล่าวทั้งหมดกลับบ้านกักตัวเอง เพื่อเฝ้าระวังอาการและลดความเสี่ยงในการแพร่ระบาดของเชื้อไวรัสเป็นเวลา 14 วัน และเพื่อความปลอดภัยสูงสุดของลูกค้า พนักงาน และผู้ที่เกี่ยวข้อง บริษัทฯ จึงได้ดำเนินการปิดพื้นที่ในทันที เพื่อทำความสะอาดและพ่นน้ำยาฆ่าเชื้อมาตรฐานเดียวกับที่ใช้ในโรงพยาบาลและมาตรการสาธารณสุข
โดยบริษัทฯ จะปิดทำการซุปเปอร์ริช สีเขียว ทุกสาขา ในวันเสาร์ที่ 28 มีนาคม และ อาทิตย์ที่ 29 มีนาคม 2563 และจัดการทำความสะอาดทุกพื้นที่ พร้อมพ่นน้ำยาฆ่าเชื้ออีกครั้ง ก่อนจะเปิดให้บริการตามปกติ ในวันจันทร์ที่ 30 มีนาคม 2563
ซุปเปอร์ริช สีเขียว มีความห่วงใย และตระหนักถึงความปลอดภัยของลูกค้า และพนักงานในบริษัททุกคนซึ่งเป็นหัวใจสำคัญของการขับเคลื่อนองค์กรและครอบครัว บริษัทฯ ได้ดำเนินมาตรการตามมาตรฐานการดูแลสุขลักษณะในพื้นที่ เพื่อป้องกันการแพร่กระจายของเชื้อไวรัส COVID-19 พ่นน้ำยาฆ่าเชื้อทั่วทั้งบริเวณสำนักงาน และทุกสาขา จัดสรรหน้ากากอนามัย แอลกอฮอล์เจล และจุดทำความสะอาดมือให้พนักงานทุกคนได้ป้องกันตนเอง และเพิ่มความปลอดภัยให้ลูกค้าทุกท่านที่เข้ารับบริการ พร้อมมีมาตรการให้พนักงานสวมหน้ากากอนามัยตลอดเวลาที่ปฏิบัติหน้าที่ ร่วมมือปฏิบัติตามมาตรการป้องกันไวรัสอย่างเคร่งครัด และธนบัตรที่มีการรับแลกเปลี่ยนเข้ามา มีการพ่นน้ำยาฆ่าเชื้อ ใช้เครื่องอบความร้อน เครื่องอบ UV ก่อนส่งธนบัตรกลับสู่การใช้งานอีกครั้ง
บริษัทฯ จะดำเนินทุกวิถีทางเพื่อร่วมฝ่าวิกฤตครั้งนี้ไปด้วยกัน พร้อมทั้งติดตามสถานการณ์อย่างใกล้ชิดเพื่อความปลอดภัยสูงสุดของลูกค้าและพนักงานอย่างเต็มความสามารถ บริษัทฯ หวังเป็นอย่างยิ่งว่าจะได้รับความไว้วางใจจากลูกค้าทุกท่านอีกครั้งหลังจากที่สถานการณ์กลับสู่ภาวะปกติ สอบถามรายละเอียดเพิ่มเติม โทร. 02 254 4444 หรือ facebook.com/superrichth